62019TJ0169_RES
Kawża T-169/19
Style & Taste, SL
vs
L-Uffiċċju tal-Proprjetà Intellettwali tal-Unjoni Ewropea (EUIPO)
Sentenza tal-Qorti Ġenerali (l-Għaxar Awla Estiża) tat-2 ta’ Ġunju 2021
“Trade mark tal-Unjoni Ewropea – Proċedimenti għal dikjarazzjoni ta’ invalidità – Trade mark tal-Unjoni Ewropea figurattivi li tirrappreżenta plejer tal-polo – Disinn nazzjonali preċedenti – Raġuni relattiva ta’ invalidità – Artikolu 52(2)(d) tar-Regolament (KE) Nru 40/94 (li sar l-Artikolu 60(2)(d) tar-Regolament (UE) 2017/1001)”
Trade mark tal-Unjoni Ewropea – Ċessjoni, revoka u invalidità – Raġunijiet relattivi ta’ invalidità – Użu tat-trade mark li jista’ jiġi pprojbit abbażi ta’ dritt ieħor preċedenti – Dritt għall-proprjetà industrijali – Trade mark figurattiva li tirrapreżenta plejers tal-polo – Disinn nazzjonali preċedenti
(Regolament tal-Kunsill Nru 40/94, Artikolu 52(2)(d))
(ara l-punti 25-32)
Sunt
Wara li ppreżentat, fid-29 ta’ Settembru 2004, applikazzjoni quddiem l-Uffiċċju tal-Proprjetà Intellettwali tal-Unjoni Ewropea (EUIPO, The Polo/Lauren Company LP kisbet ir-reġistrazzjoni tas-sinjal figurattiv li jirrappreżenta plejers tal-polo bħala trade mark tal-Unjoni Ewropea. It-trade mark ġiet irreġistrata fit-3 ta’ Novembru 2005.
Fit-23 ta’ Frar 2016, Style & Taste, SL, ressqet talba għal dikjarazzjoni ta’ invalidità tat-trade mark ikkontestata abbażi tal-Artikolu 52(2)(d) tar-Regolament Nru 40/94 (
1
), li jgħid li trade mark tal-Unjoni tista’ tiġi ddikjarata invalida meta l-użu ta’ din it-trade mark jista’ jkun ipprojbit abbażi ta’ dritt għall-proprjetà industrijali preċedenti (
2
). Insostenn tat-talba tagħha għal dikjarazzjoni ta’ invalidità, hija kienet invokat disinn Spanjol irreġistrat fil-4 ta’ Marzu 1997.
Peress li t-talba tagħha għal dikjarazzjoni ta’ invalidità ġiet miċħuda permezz tad-deċiżjoni tas-7 ta’ Jannar 2019 tal-Ħames Bord tal-Appell tal-EUIPO, minħabba li r-reġistrazzjoni tad-disinn preċedenti kienet skadiet fit-22 ta’ Mejju 2017, Style & Taste ippreżentat rikors quddiem il-Qorti Ġenerali intiż għall-annullament ta’ din id-deċiżjoni.
Fis-sentenza tagħha, il-Qorti Ġenerali tiddeċiedi, għall-ewwel darba, li talba għal dikjarazzjoni ta’ invalidità ta’ trade mark tal-Unjoni bbażata fuq l-Artikolu 52(2) tar-Regolament Nru 40/94 għandha tiġi miċħuda fil-każ fejn ir-rekwiżiti sabiex jiġi pprojbit l-użu ta’ din it-trade mark ma jkunux iktar issodisfatti fid-data ta’ meta l-EUIPO jiddeċiedi dwar din it-talba. Għaldaqstant, hija tiċħad ir-rikors.
L-evalwazzjoni tal-Qorti Ġenerali
Qabel kollox, il-Qorti Ġenerali tfakkar li d-dispożizzjonijiet tar-Regolament Nru 40/94 għandhom jiġu interpretati fid-dawl tal-prinċipju ta’ prijorità li abbażi tiegħu d-dritt preċedenti jieħu preċedenza fuq it-trade marks irreġistrati wara.
Wara dan, il-Qorti Ġenerali tosserva, minn naħa, l-użu tal-preżent fl-Artikolu 52 tar-Regolament Nru 40/94 jissuġġerixxi li l-EUIPO għandu jivverifika li r-rekwiżiti sabiex trade mark tal-Unjoni tiġi ddikjarata invalida abbażi ta’ din id-dispożizzjoni jkunu ssodisfatti fid-data li huwa jiddeċiedi dwar it-talba għal dikjarazzjoni ta’ invalidità. Min-naħa l-oħra, il-Qorti Ġenerali tenfasizza li mill-istruttura tad-dispożizzjonijiet l-oħra tar-Regolament Nru 40/94 dwar il-kawżi ta’ invalidità relattiva, u b’mod partikolari mill-Artikolu 56(2) tiegħu, jirriżulta li talba għal dikjarazzjoni ta’ invalidità għandha tiġi miċħuda meta jiġi stabbilit, b’ċertezza, li l-kunflitt mat-trade mark tal-Unjoni preċedenti waqaf wara l-proċedimenti għal dikjarazzjoni ta’ invalidità.
Konsegwentement, il-Qorti Ġenerali tqis li l-proprjetarju ta’ dritt għall-proprjetà industrijali msemmi fl-Artikolu 52(2)(d) tar-Regolament Nru 40/94 għandu jistabbilixxi li huwa jista’ jipprojbixxi l-użu tat-trade mark ikkontestata tal-Unjoni, mhux biss fid-data tal-applikazzjoni jew ta’ prijorità ta’ din it-trade mark iżda wkoll fid-data ta’ meta l-EUIPO jiddeċiedi dwar it-talba għal dikjarazzjoni ta’ invalidità. F’dan il-każ, il-Qorti tal-Ġustizzja tikkonstata li Style & Taste la tallega u lanqas, a fortiori, ma turi li, konformament mad-dritt Spanjol, kien possibbli li l-użu ta’ trade mark tal-Unjoni jiġi pprojbit abbażi ta’ disinn Spanjol li r-reġistrazzjoni tiegħu skadiet. Konsegwentement, hija tqis li, fid-data tad-deċiżjoni kkontestata, l-użu tat-trade mark ikkontestata ma setgħax iktar jiġi pprojbit abbażi tad-disinn preċedenti invokat minn Style & Taste.
(
1
)	Regolament tal-Kunsill (KE) Nru 40/94 tal-20 ta’ Diċembru 1993 dwar it-trade mark Komunitarja (ĠU Edizzjoni Speċjali bil-Malti, Kapitolu 17, Vol. 1, p. 146), kif emendat (issostitwit bir-Regolament tal-Kunsill (KE) Nru 207/2009 tas-26 ta’ Frar 2009 dwar it-trademark tal-Unjoni Ewropea (ĠU 2009, L 78, p. 1), kif emendat, li min-naħa tiegħu ġie ssostitwit bir-Regolament (UE) 2017/1001 tal-Parlament Ewropew u tal-Kunsill tal-14 ta’ Ġunju 2017 dwar it-trademark tal-Unjoni Ewropea (ĠU 2017, L 154, p. 1).
(
2
)	Artikolu 5(2)(d) tar-Regolament Nru 40/94 (li sar l-Artikolu 60(2)(d) tar-Regolament 2017/1001).